Бэракъ плъыжьыр Iуащхьэмахуэ и щыгум зэрыщаIэтыжар
Европэм и лъагапIэ нэхъыщхьэм фашист ныпхэр къызэрырадзыхыжрэ илъэс 75-рэ ирокъу
Хэку зауэшхуэм и напэкIуэцIхэм увыпIэ пыухыкIа щызыубыда мы Iуэхум теухуа хъыбар зэмылIэужьыгъуэхэр щыIэщ. Ауэ, дауэ щымытми, фашист штандартхэм Iуащхьэмахуэ зэрыщхьэщытар мазэ зыбжанэщ. Ауэ а лъэхъэнэм къриубыдэу зауэм и екIуэкIыкIэм куэдкIэ зихъуэжащ. Сталинград деж къыщызэтракъута зэрыпхъуакIуэхэр Кавказым икIыжу щIадзащ. ЩIышылэм и 4-м Налшык хуит къащIыжащ, аргуэру махуих дэкI-ри, нэмыцэхэр Бахъсэн аузым къыдагъэкъэбзыкIащ икIи абы кIэлъыкIуэу зэрыщыту Къэбэрдей-Балъкъэрыр хуит къахъужащ.
МафIэ лыгъэ защIэу екIуэкIа махуэ 200-м къриубыдэу цIыху мелуан 1,5-м щIигъу укIыгъэрэ уIэгъэу зыфIэкIуэда фашистыдзэхэм ящыщу къэнэжахэм 1943 гъэм мазаем и 2-м зыкъатащ. А махуэ дыдэм тохуэ альпинист гупым я унафэщI, ещанэ ранг зиIэ дзэ инженер Гусев А. Кавказ щIыб фронтым Кавказ къурш нэхъыщхьэхэр хъумэнымкIэ и оперативнэ гупым я штабым къыбгъэдэкIыу Кавказ щIыб фронтым и дзэхэм я унафэщIым и къуэдзэ, генерал-майор Петров И. хуигъэхьауэ щыта мы тхыгъэр: «Унафэ сощI оперативнэ гупым щыщ командирхэу политрук Белецкэр, лейтенантхэу Гусак, Кельс, лейтенант нэхъыжь Лубенец, дзэ къулыкъущIэ Смирнов сымэ Тбилиси — Орджоникидзе — Налшык — Терскол гъуэгуанэр ГАЗ №КА- 7-07-44 автомашинэмкIэ (шофёрыр Марченкэщ) зэпачыну икIи фашист дамыгъэхэр къехьэхыжауэ, СССР-м и къэрал ныпхэр Iэтыжыным теухуа къалэн хэха Iуащхьэмахуэ щагъэзэщIэн папщIэ. ЩIыналъэхэм щыIэ парт организацэхэм лъэIукIэ захузогъазэ гупым я унафэщI, ещанэ ранг зиIэ дзэ-инженер Гусевым сыт и лъэныкъуэкIи дэIэпыкъуну».
Нэхъ япэкIэ, щIышылэм и кум, генерал-майор Петров И. А. къыбгъэдэкI апхуэдэ тхыгъэ иIыгъыу Кавказ щIыб фронтым и штабым къикIри Бечо къуажэм (Куржы) къэкIуауэ щытащ лейтенант нэхъыщIэ Гусак Николай.
«Кавказ щIыб фронтым Кавказ къурш нэхъыщхьэр хъумэнымкIэ и оперативнэ гупым я штаб, 1943 гъэм щIышылэм и 6-м, Тбилиси.
Къурш фочауэ полк №897-м и командир майор Сироткин деж
Кавказ щIыб фронтым и оперативнэ гупым и штабым и къудамэм альпинизмэмкIэ и инструктор, альпинизмэмкIэ СССР-м спортым и мастер, лейтенант нэхъыщIэ Гусак Н. махуэ гъунэгъухэм къриубыдэу Iуащхьэмахуэ и лъагапIитIми дэкIыныр къызэригъэпэщынущ абыхэм нэмыцэ-фашист дамыгъэхэр къедзыхыжынымрэ СССР-м и къэрал нып-хэр щыIэтыжынымрэ теухуауэ. Гупым я унафэщIщ лейтенант нэхъыщIэ Гусак. Мы Iуэхум политикэ мыхьэнэ зэриIэм къыхэкIыу лейтенант нэхъыщIэ Гусак альпинизмэмкIэ инструкторхэр, Сванетие Ипщэм и партизанхэм ящыщу цIыхуи 4-5 хуэдиз хъууэ къызэригъэпэща гупыр тэмэму гъэхьэзырынымкIэ. Гупыр къызэгъэпэщын хуейщ зыхуеину Iэмэпсымэ, щыгъын, альпинист шхыныгъуэ нэхъыфIхэмкIэ, IэщэкIэ, рацэкIэ.
Арати, щIыхьышхуэ зыпылъ мы Iуэхур гъэзэщIэным къыхашащ Кавказ щIыб фронтым и альпинист нэхъыфIхэр. Зыр адрейм дэIэпыкъун папщIэ гупищ къызэрагъэпэщащ. Абыхэм ящыщ зым хэт Гусев Александр, Белецкий Евгений, Лубенец Владислав, Смирнов Евгений, Кельц Леонид, фронтым щылажьэ кинооператор Петросов Никитэ сымэ. Гупыр Тбилиси къыщежьэри Крестовэ щхьэдэхыпIэм къызэпрыкIащ.
Сванетием къикIыу Бечо, Донгуз-Орун щхьэдэхыпIэхэмкIэ къызэпрыкIыну къежьащ лейтенант Гусак Николай зи пашэ, лейтенант Однолубов Георгий, лейтенант нэхъыщIэ Сидоренкэ Александр, лейтенант нэхъыжь Грачёв Борис, сонэ партизан гупым щыщхэу Хергиани Габриэль, Хергиани Бэкну, рядовой Кухтин Виктор сымэ зыхэт гупыр.
А гъуэгуанэ дыдэм тету Донгуз-Орун щхьэдэхыпIэм къызэпрыкIыну къежьащ лейтенант Моренец Николай зи пашэ нэгъуэщI зы гупи. Абы хэтт лейтенатхэу Грязнов Андрей, Багров Анатолий, етIуанэ ранг зиIэ дзэ техник Персиянинов Николай, етIуанэ ранг зиIэ техник-интердант Каратаевэ Любовь, лейтенант нэхъыщIэхэу Сулаквелидзе Георгий, Немчинов Алексей сымэ.
Гупищми езыхэр зыхуеину псори: къагъэсэбэпыну Iэмэпсымэхэр, зыщIэлъыну шатырхэмрэ зыхэлъыну пIэмрэ, шхыну яхурикъунур, Iэщэр плIэкIэ къыздахьырт. Гупищри мазаем и 9-м «ПщыкIузым я хэщIапIэ» хьэщIэщым деж щызэхуэзэжащ.
Дунейр хуабжьу къызэIыхьат, борэнышхуэт, икIи апхуэдэу щыгум удэкIыфынутэкъым. Зы тхьэмахуэм къриубыдэу шхыныр къаIэщIэухащ икIи адэкIэ Iуэхур зэрыхъунур гурыIуэгъуэтэкъым. Ауэ абы ирихьэлIэу тIэкIу зыкъызэкъуихыжу хуежьэри, пшэри нэхъ кIащхъэ хъуащ. Жэщыр нэхъ бзыгъэти абы хиубыдэу гъуэгу теувэну траухуащ. Гусев Александр цIыхухэр гупитIу игуэшри, зыр адрейм хуэсакъыну унафэ яхуищIащ. Зы гупыр и гъусэу Гусак Александр КъухьэпIэ щыгум дэкIыну ежьащ. Мыгувэу ахэр Iуащхьэмахуэ дэкIри, фашист штандарт чэтхъахэр кърадзыхащ икIи совет ныпхэр яIэтыжащ.
КъуэкIыпIэ лъагапIэм дэкI хъун хуэдэу дунейр щызэтеувэжар еплIанэ махуэрщ. Мазаем и 17-м борэныр увыIэри Гусев Александр гъуэгу теуващ и ныбжьэгъухэу Багров А., Грачев Б., Грязнов А., Каратаевэ Л., Кельц Л., Кухтин В., Лубенец В., Моронец Н., Немчинов А., Одноблудов Г., Персиянинов Н., Петросов Н., Сулаквелидзе Г. сымэ щIыгъуу.
Гупым яхэта Каратаевэ Любовь къиIуэтэжауэ щытащ: «Жэщыр сыхьэтитIым дежьащ. Жьым игъэджэфа мылым утету хуабжьу кIуэгъуейщ. Абы щIыIэр, жьапщэшхуэр щIыгъужщ. Псом хуэмыдэу ди кинооператор Петросов и лэжьыгъэр хьэлъэт. Сытми, щыгум дынэсащ. Абы фашист ныпхэр тету дгъуэтыжакъым. Ди совет ныпыр тIэтыжащ. КIэрахъуэхэр дэдгъэуеящ, IэплIэ зэхуэтщIащ. Псом хуэмыдэу сэ сынасыпыфIэт, Iуащхьэмахуэ япэ дыдэу сыдэкIауэ арати».
Совет ныпыр Iуащхьэмахуэ и КъуэкIыпIэ щыгум 1943 гъэм мазаем и 17-м сыхьэт 11-м щаIэтыжащ.
Котляров Виктор.
